Timbroù Penang

Penang (Pulau Pinang e malayeg) zo unan eus an trizek Stad a ya d’ober Malaysia bremañ. Lec'hiet eo war aod kornôg ledenez Malaysia.

Dindan beli an East India Company e voe etre dibenn an  hag ar bloaz 1826. Asambles gant Singapour, Melaka ha Dinding e voe ul lodenn eus trevadenn ar Rouantelezh-Unanet anvet Tiriadoù ar strizh-mor (Melaka) (= Straits Settlements e saozneg) betek ma voe aloubet ledenez Malaysia gant arme Japan e-pad an Eil Brezel-bed.

N’eus mui eus an drevadenn goude ar 1añ a viz Ebrel 1946 : trevadennoù o-unan eo Singapour (a-raok bezañ dizalc’h e 1959), Penang ha Melaka a zibabas emezelañ da Unaniezh Malaya e 1948. Dont a reas Penang da vezañ ezel eus Kevread Malaya e 1948, evel ar stadoù bihan el ledenez, mui Borneo an Norzh ha Sarawak. Savet e voe Stad vMalaysia e 1963.

 An East India Company 
Timbroù an Indez saoz a voe implijet e Penang e-pad ar prantad-amzer ma oa dindan ren an East India Company. Kachedet e veze an timbroù gant ur siell dibar.


 Timbroù Tiriadoù ar strizh-mor 
Etre 1867 ha 1941 e voe implijet timbroù Strizh-mor Melaka gant ar meneg Straits Settlements.

 Aloubadeg Japan 
Pa voe aloubet al ledenez e 1942 e teuas er-maez timbroù Malaysia dreistmoullet gant DAI NIPPON 2602 PENANG.

 Timbroù Malaya  

E 1948 e voe adembannet timbroù diwezhañ Tiriadoù strizh-mor Malaka, warno poltred ar roue George VI, ar wech-mañ gant an alc’hwezioù MALAYA en nec'h ha PENANG en traoñ. 20 timbr a yae d’ober ar rummad-mañ, dezho talvoudegezhioù-gwerzh a save etre 1 sent (liv du) ha 5 dollar (livioù kistin ha gwer).

Goude marv ar roue e voe lakaet war-wel poltred Elesbed II (e 1954-55) war ur rummad 16 timbr savet war batrom ar re a-raok, dremm ar rouanez troet war-du tu kontrol hini he zad avat.

E 1957 e teuas er-maez un toullad timbroù a vent vrasoc’h, heñvel ouzh ar re embannet  gant sultanelezh Kedah, o kinnig savadurioù ha degouezhoù ar vuhez pemdez : ar produiñ ananas ha koprah, ur vag-pesketa, ur voskeenn, chaseourien… Adembannet e voe e 1960 gant ur cheñchamant a-bouez koulskoude : lamet poltred rouanez ar Rouantelezh-Unanet ha lakaet en e lec'h skoed-ardamez ar vro.

 Kevread Malaysia 

En ur vont e-barzh ar c'hevread e paouez Penang da embann timbroù dindan e anv. Bep an amzer kouskoude e tivizas Postoù Malaysia lakaat embann ur rummad timbroù kaer gant anv pep Stad mui MALAYSIA e lizherennoù brasoc’h. Pulau Pinang eo anv ar vro hiviziken. Fleurennoù zo bet danvez ur rummad timbroù e 1965 hag e 1979, balafenned e 1977, produioù al labour-douar e Malaysia e 1986 ha 2002….

Penang, Timbroù
Penang